MEGHÍVÓ A MELTE 2004. ÉVI VÁNDORGYŰLÉSÉRE
SOPRON, 2004. JÚLIUS 4-7.
Házigazda: a Soproni Evangélikus Levéltár

Kedves Kollégák!
A MELTE Intézőbizottsága megbízásából ezúton küldöm a soproni vándorgyűlés meghívóját. Az alábbiakban olvasható a konferencia tervezett programja, a 2004. évi közgyűlés napirendje, valamint két felhívás (jelölés Kormos-díjra, részvétel levéltári kiadványok bemutatóján). Kérem a Tisztelt Kollégákat, hogy a csatolt válaszlapot – értelemszerűen kitöltve – abban az esetben is küldjék vissza, ha nem tudnak részt venni a soproni programon. A jelentkezési lapok postára adásának határideje: 2004. május 28.
A jelentkezéseket követően, június hó folyamán újabb levelet küldünk a további tudnivalókkal kapcsolatban (végleges program, helyszín ismertetése, érkezés és regisztráció részletei, 3.500.- Ft-os részvételi díj befizetése stb.)

1.) A konferencia tervezett programja. Téma: a segédletkészítés
2004. július 4. vasárnap
Délután-este: érkezés és regisztráció. (Közben kötetlen programként városnézés lehetséges.)
19.00 órakor vacsora

2004. július 5. hétfő
7.30-8.30 Reggeli
10.00-10.30 Ökumenikus istentisztelet
10.45-12.30 Közgyűlés (tervezett napirendjét ld. a 2. pontban)
12.30-13.30 Ebéd
14.00-14.30 Helmut Baier előadása
14.30-14.50 Jan van Haastrecht beszámolója a szentpétervári nemzetközi levéltáros konferenciáról
14.50-15.30 Az egyházi levéltárak kiadványainak seregszemléje (kiadványbemutató)
- A kiállítást bemutatja Hudi József
- A látottakat értékeli Dominkovits Péter (Győr-Moson-Sopron Megye Soproni Levéltára)
15.30-16.00 Szünet
16.00-16.30. Dóka Klára előadása a segédletkészítésről (elméleti alapvetés, terminológiai kérdések, sajátosságok az egyházi levéltárakban)
16.30-16.50 Beke Margit: Segédletkészítés régen és ma, tapasztalatok a katolikus levéltárakban
16.50-17.10 Nagy Edit: A fondjegyzék készítés tapasztalatai a Ráday Levéltárban
17.10-17.40 Kérdések, hozzászólások a délutáni előadásokhoz, utána szabadprogram
17.45-18.30 Határon túli kollégák megbeszélése a NKÖM munkatársaival a határon túli levéltárak pályázati támogatásának tapasztalatairól, lehetőségeiről
19.00 órától vacsora vagy fogadás

2004. július 6. kedd
7.30-8.30 Reggeli
9.15-10.45 A soproni evangélikus templom, a gyülekezet gyűjteményeinek (levéltár, könyvtár, múzeum) megtekintése
11.00-18.30 Burgenlandi kirándulás, vezető Alpárné dr. Szála Erzsébet, a tervezett útvonal:
- Szentmargitbánya (Római kőfejtő)
- Ruszt (Halász templom, evangélikus templom, belváros, Fertő tó)
- Kismarton (Bergkirche, Haydn sírja, ferences templom, Esterházy kastély, Fő utca, Gloriette
- Fraknó várának megtekintése, látogatás az Esterházy levéltárban
- Lépesfalva (áhitat az evangélikus templomban)
19 órakor vacsora

2004. július 7. szerda
7.30-8.30 Reggeli
9.00-10.30. Informatika és levéltári segédletek
- Talyigás Judit (informatikai főtanácsadó, MTI, NKÖM): az információs társadalom igényei a levéltárakkal kapcsolatban
- Koltai András : Az informatika alkalmazása az egyházi levéltárakban
- Thomas Aigner (Diöcesenarchiv, St. Pölten): A St. Pölteni Egyházmegyei Levéltár internetes megjelenése
10.30-11.00 Szünet
11.00-13.00 Hozzászólások a konferencia témájához (személyenként 15 perces időkeretben)
- Lakatos Andor: Fondszerkesztési egyeztetések tapasztalatai és tervei a katolikus levéltárakban
- Felkért hozzászólók még: Csala Rita, Dienes Dénes, Molnár B. Lehel, Muszka Ibolya, Sipos Gábor
13.00-14.00 Ebéd
Délután hazautazás.

2.) A MELTE 2004. évi közgyűlésének napirendje
Sopron, 2004. július 4. 10.45-12.30 h.
Levezető elnök: Dr. Horváth Erzsébet, a MELTE elnöke
A napirendi pontok a következők:
1.) Jegyzőkönyvvezető, hitelesítők megválasztása
2.) Határozatképesség megállapítása
3.) Tárgysorozat elfogadása
4.) Beszámolók az Egyesület tevékenységéről
- elnöki (Dr. Horváth Erzsébet)
- titkári (Dr. Lakatos Andor)
- pénzügyi (Dr. Kertész Botond)
- ellenőrző bizottsági (Lukácsi Zoltán, Dudás László)
5.) Alapszabály módosítás (már tavaly is tervezett, szövegét ld. alább)
6.) Új tagok felvétele
7.) Egyebek (a beérkező javaslatok alapján)
8.) A közgyűlés bezárása

Kérjük a Tisztelt Tagságot, hogy a napirenddel kapcsolatos javaslatait, megjegyzéseit írásban, legkésőbb június elejéig juttassa el a MELTE Intézőbizottságához, mivel az alapszabály értelmében csak a közgyűlés időpontja előtt egy hónappal leadott napirendi javaslatok tárgyalhatók a közgyűlésen.
Az IB által javasolt, fentebb már említett alapszabály módosítás a tagrevízió miatt szükséges. Célja, hogy az alapszabály lehetőséget nyújtson azon személyek tagsági viszonyának megszüntetésére, akikkel már évek óta nincsen kapcsolatunk (pl. pályát módosítottak és már nem érhetők el stb.), viszont nem jelezték kilépési szándékukat az Egyesületből. A hasonló „alvó tagság” magunkkal görgetése egyrészt nem felel meg valós helyzetünknek, másrészt előbb-utóbb gondot jelenthet határozatképességünk szempontjából. Az Egyesület Intézőbizottsága ezért a következő alapszabály módosítást, pontosabban kiegészítést javasolja a közgyűlésnek. A 4.§. (A tagfelvétel és a tagság megszűnése) (2.) bekezdése a jelenleg a következőképpen szól: Az egyesületi tag írásban az intézőbizottsághoz benyújtott kilépési nyilatkozattal kérheti tagsága megszűnését, melyről évente az Egyesületi ülést tájékoztatni kell. Az IB javasolja a bekezdést a következőkkel kiegészíteni: Nyilatkozat hiányában automatikusan megszűnik a tagság, ha az egyesületi tagnak két vagy annál több éves tagdíjhátraléka van. Az ily módon törölt tag – tartozásának rendezése után – újra kérheti felvételét az Egyesületbe.

3.) Felhívás a Kormos-díjra történő jelölésre
A Kormos László-díjra az Egyesület tagjai szabadon jelölhetnek olyan személyt, aki pályafutása során munkájával jelentősen segítette az egyházi levéltárak és a MELTE tevékenységét, fejlődését. Az elmúlt évek hagyományának megfelelően a díjat a beérkező jelölések száma alapján ítéli oda az IB, a legtöbb jelölést kapott személynek. (A díj megítéléséhez a tagság legalább 10 %-nak egybehangzó szavazata szükséges.) A mellékelt válaszlapon várjuk a tagság jelöléseit.

4.) Felhívás kiadványok küldésére a soproni könyvbemutatóhoz
A konferencia programjában szerepel az egyházi levéltárak kiadványainak seregszemléje. A könyvkiállításhoz – mely terveink szerint a vándorgyűlés idején mindvégig látható lesz – az elmúlt másfél évtized levéltári kiadványait várjuk, a katalógus összeállítását és a könyvek gyűjtését Dr. Hudi József végzi. Kérjük a Tisztelt Kollégákat, hogy kiadványaikból küldjenek egy-egy példányt Pápára, Hudi József címére. (Dunántúli Református Egyházkerület Levéltára, 8500 Pápa, Csáky László u. 17.) Kérjük továbbá, hogy a könyvek elérhetőségét (ár, hol kapható stb.) is jelezzék, a katalógus praktikus információival a kiadványcserét is ösztönözni szeretnénk.

	Tisztelettel:
Kalocsa, 2004. május 14.

	(Lakatos Andor)
	MELTE-titkár